**Information i forbindelse med allergivaccination

Før vaccinationsopstart:**Når du møder første gang til vaccinationsopstart, skal du medbringe din vaccine.
Din recept ligger på Apotekernes internetserver under dit cpr. nummer.

**Huskesedlen:
1: Bestil dine vacciner på apoteket ca. 14 dage før behandlingsopstart.
2: Bestil ny henvisning fra din egen læge stiles til ” intern medicin/Torben Evald”.
3: Når du har hentet dine vacciner, skal de opbevares i køleskabsdøren.
4: Husk at du ikke må have indtaget antihistaminer (piller mod allergi) inden en vaccination. (Det vil sige samme morgen du skal vaccineres).
5: Husk ingen motion/fysisk aktivitet 24 timer efter en vaccination.**
NB:
Skemaet nedenfor er vejledende. Enkelte personer er meget følsomme over for en eller flere vacciner og kræver derfor et længere opdoseringsforløb end angivet.

|  |  |  |  |  |
| --- | --- | --- | --- | --- |
| Besøg  | Dosis ml/konc. SQ/ml | VaccinationsInterval | Dato: | Kl: |
|  1 |  0,1 ml/ 1.000  |  |  |  |
| - |  0,1 ml/ 10.000 | 4-14 dage |  |  |
| - |  0,1 ml/ 1.000  | - |  |  |
| - |  0,1 ml/ 10.000 | - |  |  |
| 2 |  0,2 ml/ 10.000 | - |  |  |
| 3 |  0,4 ml/ 10.000 | - |  |  |
| 4 |  0,8 ml/ 10.000 | - |  |  |
| 5 |  0,1 ml/100.000 | - |  |  |
| 6 |  0,2 ml/100.000 | - |  |  |
| 7 |  0,4 ml/100.000 | - |  |  |
| 8 |  0,6 ml/100.000 | - |  |  |
| 9 |  0,8 ml/100.000 | - |  |  |
| 10 |  1,0 ml/100.000 | - |  |  |
| 11- | 1,0 ml/ 100.000= fuld dosis | hver 6.-8. uge I min. 3 år  |  |  |

Den/de første vacciner du køber, ”opstartssæt”, er en æske/r med 4 glas af forskellig styrker, opstarts-sættet rækker til ca. ½ år. Den efterfølgende vaccine som du køber, vedligeholdelsesdosis, er en æske med et glas der varer ca. ¾ år. Klinikken gør dig opmærksom på, hvornår du skal have ny vaccine med.

Første gang du indløser din recept vil din egenbetaling være ca. 1300 kr. for én vaccine, for 2 vacciner ca. 1700,- (inkl. tilskud). Angående medicinpriser og sygesikringens andel; se på Sundhedsstyrelsens hjemmeside eller spørg på Apoteket. Udregnet over det treårige forløb, vil din egenbetaling være ca. 150 kr. pr. måned pr. vaccine (vejledende priser). Bemærk din CTR dato nederst på bonnen fra Apoteket.

**Opbevaring af vacciner:**Medicinen skal opbevares i køleskab, i køleskabsdøren, da vaccinen ikke tåler frost. Klinikken tilbyder ved 1. besøg og fremover, at opbevare din/dine vacciner i klinikkens køleskab. Klinikken påtager sig ikke ansvar for svigt af køleskabe, tyveri eller anden bortkomst.

**Vær opmærksom på,** at de tre første vaccinationstider hænger sammen. Ønsker du at ændre på disse tider, er der risiko for, at vi må flytte hele dit vaccinationsprogram. Derfor er det vigtigt, at du møder til de første tre aftalte tider, alternativt beder vi dig **afbestille/ændre dine tider i god tid**.

**Selve vaccinationen:**Vaccinationsforløbet består af en **opstartsperiode**, hvor dosis gradvisøges over 10-15 uger med 4-14 dages interval. Herefter en **vedligeholdelsesperiode**, der løber over minimum 3 år med 6-8 ugers interval. (Undtagen bi og/eller hveps vaccination, der har et forløb på minimum 5 år).

Du skal forvente at være i klinikken i 1,5 time ved de første to vaccinationer, herefter en time ved de efterfølgende vaccinationer. En vaccination indbefatter **altid** en observationstid på ½ time bagefter.

Du skal derfor, af hensyn til **din sikkerhed og vores ansvar**, observeres i venteværelset i 30 minutter efter hver vaccination, dette i tilfælde af at du skulle få en akut og behandlingskrævende reaktion.
**NB: Hvis man ikke overholder dette, kan vaccinationsprogrammet blive stoppet af klinikken**.

**Undgå antihistaminer (piller mod allergi) den dag du skal vaccineres,** da det kan sløre eventuelle allergisymptomer som kan opstå efter vaccinationen. Du må gerne tage antihistamin aftenen før eller efter du har forladt klinikken. Al anden medicin tager du som vanligt. Medbring gerne dine egne allergitabletter og evt. astmaspray.

**Efter vaccination:**Undgå at dyrke motion 24 timer efter vaccinationen.

Vi vaccinerer dig med det/de allergen(er) som du er overfølsom over for, med den hensigt **langsomt** at styrke dit naturlige immunforsvar mod pågældende allergen(er).

Der er under hele behandlingen, specielt under den første del med dosisøgning, en beskeden risiko for at indsprøjtningerne kan udløse allergisymptomer. Bivirkninger er oftest milde høfebersymptomer og/eller let astma.

Din lungefunktion måles før vi vaccinerer dig, og du måler den selv i venteværelset 30 minutter efter vaccinationen. Er den målte værdi efter vaccinationen faldet med mere end 10%, kan det være tegn på en astmalignende reaktion, og du skal i så fald kontakte personalet, inden du forlader klinikken.

**Følgende allergisymptomer kan opstå i forbindelse med vaccination:**

* **Kløe i øjne, næse, ører, hals, mund, hovedbund, håndflader og fodsåler.**
* **Nysen, løbenæse og/eller tilstoppet næse.**
* **Hoste, åndenød og/eller fornemmelse af hævelse i halsen.**
* **Rød blussende hud, udslæt på kroppen og/eller nældefeber.**
* **Voldsomt indsættende træthed, generel utilpashed, kvalme eller svimmelhed.**

Alvorlig chokreaktion i forbindelse med vaccination er **yderst sjælden** og vil opstå inden for 20-30 minutter efter vaccinationen. Hvis du føler dig anderledes tilpas, end før du blev vaccineret, skal du øjeblikkeligt fortælle os det, og vi vil afhjælpe dine symptomer.

**Lokalreaktion på armen ved indstiksstedet:**Kløe, rødme og hævelse, er næsten uundgåelige lokalereaktioner, der normalt ikke er behandlingskrævende.

**Når du møder til næste vaccination skal du fortælle os:**

* Om du fik nogen allergisk reaktion efter sidste vaccination?
* Om du fik en lokalreaktion? Og hvor stor, målt i cm, hævelsen blev ved indstiksstedet efter den sidste vaccination?
* Om du for nylig har haft allergisymptomer, eller om du har andre symptomer på sygdom?
* Om du for nylig har været udsat for det, du er allergisk overfor for, fx kat eller pollen?
* Om der er sket ændringer i din medicin, eller om du har fået ny medicin siden sidst?

 **Generelle forholdsregler op til 24 timer efter vaccinationen**:
**Undgå alkohol, hårdt fysisk arbejde, sport, sex, sauna, løb og hurtig cykling** da aktiviteter, hvor huden bliver varm og rød, kan forårsage øget puls og hurtigere optagelse af allergenvaccinen i blodet. Dette kan udløse en allergisk reaktion. Træthed og lette influenzalignende symptomer efter vaccinationen er almindelige bivirkninger. **Forholdsregler ved generelle allergisymptomer opstået efter at du har forladt klinikken:**
Hvis du, inden for det næste døgn efter en vaccination får allergisymptomer, skal du tage allergimedicin: en antihistamin tablet og evt. din astmaspray.
Hvis medicinen ikke hurtigt afhjælper dine symptomer, kan du ringe til **akuttelefonen på: 1813**. En sygeplejerske vil guide dig ud fra dine symptomer og evt. henvise dig til vagtlæge eller skadestue.

**Øvrige informationer:**

* Er du syg på vaccinationsdagen, eller er du forhindret i fremmøde, bedes du melde afbud, helst pr. e-mail. Hvis du er tilmeldt klinikkens SMS service, vil du modtage en påmindelse et par dage før den

aftalte tid. Er du forhindret i at møde, er **du selv** ansvarlig for ny tidsbestilling. Det gælder i hele vaccinationsforløbet.

* Vi vil informere dig, når det er tid til at forny din henvisning fra din praktiserende læge, det kan ofte klares pr. e-mail eller telefon. Giv venligst vores sekretær besked om at henvisningen er rekvireret, når du tjekker ind ved det næste besøg. Henvisningen er til ca. 12 besøg.
* Du bedes have spist morgenmad og drukket væske hjemmefra, samt indtaget din vanlige medicin herunder evt. astmamedicin, dog ikke antihistamin inden vaccinationen på vaccinationsdagen.
* Hvis du har krydsallergi over for diverse fødevarer fx nødder og frugt, bedes du undgå at spise disse fødevarer på vaccinationsdagen.
* Binyrebarkhormon tabletter eller injektioner er ikke forenelig med allergivaccination og
skal kun gives i tilfælde af akutte, svære allergiske reaktioner.
* Ved behov for rejsevacciner, influenzavacciner ect., skal der gå ca. 8 dage mellem allergenvaccination og anden vaccination.
* Hvis du er gravid, skal du meddele os det. Du kan godt fortsætte vedligeholdelses-behandling,
selv om du er gravid.
* Hvis intervallet mellem vaccinationerne overskrides vil dosis blive reduceret, og du vil blive
doseret op på ny. Er der gået mere end 14 uger, starter du forfra med behandlingen.
* Hvis du har børn med i klinikken ser vi gerne, at du har en pårørende med, der kan tage
sig af barnet/børnene mens du bliver vaccineret, dette også i tilfælde af en eventuel reaktion.
* Klinikken vaccinerer i tidsrummet mandag kl. 8.00 til 17.15, tirsdag til torsdag kl. 08.00-14.45, og enkelte fredage fra kl. 8.00 til 12.15.

**Har du spørgsmål, er du velkommen til at kontakte klinikken, fx pr.: e-mail: klinik@lungeogallergi.dk**

Telefon: 33 13 65 13 (Telefontid mandag 13-14.00, tirsdag og onsdag fra 9.30-11.30).

Personalet i Lunge- og Allergiklinikken:

Lægerne: Torben Evald og John Arnved

Sygeplejersker: Aase, Marianne, Tine og Malene

Sekretærer: Tina

Med venlig hilsen

Personalet i Lunge- og Allergiklinikken

København K